Deutscher Frauenrat

Deutscher Frauenrat – Lobby der Frauen in Deutschland e. V. (norsk: Det tyske kvinnerådet – Tysklands kvinnelobby) er Tysklands største organisasjon som arbeider for kvinners rettigheter og likestilling, og en av Europas største kvinneorganisasjoner. Den er en paraplyorganisasjon som består av 62 organisasjoner med rundt 11 millioner medlemmer, herunder de politiske partienes kvinneorganisasjoner, organisasjoner i fagbevegelsen, idrettsorganisasjoner, religiøse organisasjoner og andre typer organisasjoner. Fra 2021 har Beate von Miquel vært president i Deutscher Frauenrat. 

Deutscher Frauenrat forstår seg som en etterfølger av Bund Deutscher Frauenvereine, grunnlagt i 1894 og tvunget til oppløsning av naziregimet i 1933. I dagens form ble organisasjonen grunnlagt i 1951 under navnet Informationsdienst für Frauenfragen, med støtte fra myndighetene i de britiske og amerikanske sonene i Vest-Tyskland. Deutscher Frauenrat var i likhet med forløperen Bund Deutscher Frauenvereine opprinnelig en paraplyorganisasjon for den borgerlige eller «borgerlig-liberale» kvinne(saks)bevegelsen, men fikk etterhvert en bredere politisk profil som følge av en tilnærming mellom den borgerlig-liberale kvinnesaksbevegelsen og arbeiderkvinnebevegelsen, da kvinneutvalgene i fagbevegelsen, som Deutscher Gewerkschaftsbund og Deutsche Angestellten-Gewerkschaft, også gikk inn i organisasjonen. I dag er den en bred og representativ paraplyorganisasjon for den tyske kvinnebevegelsen.

Deutscher Frauenrat er medlem, stifter og vertskap for paraplyorganisasjonen CEDAW-Allianz, som omfatter 34 organisasjoner og som har som formål å overvåke implementeringen av FNs kvinnekonvensjon (CEDAW) i Tyskland, og fremme konvensjonens synlighet og relevans i samfunnet. CEDAW-Allianz er Europas største frivillige organisasjon som arbeider spesielt med oppfølging av kvinnekonvensjonen.

Deutscher Frauenrat er medgrunnlegger og medlem av European Women's Lobby, og en av EWLs største nasjonale medlemsorganisasjoner. Deutscher Frauenrat var tradisjonelt den tyske søsterorganisasjonen av Norske Kvinners Nasjonalråd, som historisk var en paraplyorganisasjon for bl.a. Norsk Kvinnesaksforening, Norske Kvinners Sanitetsforening m.fl. Den nyere paraplyorganisasjonen Norges kvinnelobby, etablert etter initiativ fra Norsk Kvinnesaksforening i 2014, ble etablert med Deutscher Frauenrat som et av forbildene.

Deutscher Frauenrat engasjerer seg bredt for kvinners rettigheter og likestilling i politikk, arbeids- og samfunnsliv, og i familien. Det overordnede målet er formell og reell likestilling mellom kjønnene på alle livsområder. Organisasjonen arbeider på demokratisk grunn, for toleranse og vektlegger internasjonalt samarbeid. Organisasjonens forståelse av dette omfatter også støtte til minoritetsgruppers menneskerettigheter, og foreningen har i det 21. århundre også engasjert seg for transpersoners og andre skeives rettigheter i Tyskland. Foreningen har engasjert seg for reform av lov om juridisk kjønn, mot transfobi i samfunnet og president Beate von Miquel har uttalt at «transkvinner er kvinner og vi skal ivareta deres interesser og kjempe for deres rettigheter».

Medlemmer
Deutscher Frauenrat har 62 medlemsorganisasjoner per 2023. I 1951 var de opprinnelige medlemmene:
 Arbeitsgemeinschaft der Wählerinnen
 Arbeitsgemeinschaft für Mädchen und Frauenbildung
 Arbeitsgemeinschaft Katholischer Frauenverbände und -gruppen
 Deutsche Angestellten-Gewerkschaft
 Deutscher Akademikerinnenbund
 Deutscher Frauenring
 Deutscher Gewerkschaftsbund
 Deutscher Hausfrauenbund
 Deutscher Landfrauenverband
 Deutscher Verband Berufstätiger Frauen
 Evangelische Frauenarbeit in Deutschland
 Jüdischer Frauenbund
 Staatsbürgerinnenverband
 Verband weiblicher Angestellter
 deutscher ingenieurinnenbund

Presidenter 
 Nora Melle (1951–1959)
 Gertrud Ehrle (1960–1970)
 Elisabeth Schwarzhaupt (1970–1973)
 Maria Weber (1973–1974, 1976–1978)
 Irmgard von Meibom (1974–1976, 1978–1980)
 Helga Thieme (1980–1984)
 Irmgard Blättel (1984–1988)
 Brunhilde Fabricius (1988–1992)
 Irmgard Jalowy (1992–1996)
 Helga Schulz (1996–2000)
 Inge von Bönninghausen (2000–2004)
 Brunhilde Raiser (2004–2008)
 Marlies Brouwers (2008–2012)
 Hannelore Buls (2012–2016)
 Mona Küppers (2016–2021)
 Beate von Miquel (fra 2021)

Referanser

Eksterne lenker 
 
 

Politiske organisasjoner
Tyske organisasjoner
Organisasjoner etablert i 1951